钦定古今图书集成/理学汇编/文学典/第191卷 > 释惠洪冷斋夜话 > 《诗忌》
## 钦定古今图书集成/理学汇编/文学典/第191卷 > 释惠洪冷斋夜话 > 《诗忌》

“今人之诗，例无精彩，其气夺也。夫气之夺人，百种禁
忌。诗亦如之。富贵中不得言贫贱事，少壮中不得言
衰老事，康强中不得言疾病死亡事。脱或犯之，人谓
之诗谶”，谓之“无气”，是大不然。诗者，妙观逸想之所寓
也，岂可限以绳墨哉？如王维作画《雪中芭蕉》，法眼观
之，知其神情寄寓于物，俗论则讥以为不知寒暑。荆
公方大拜，贺客盈门，忽点墨书其壁曰：“霜筠雪竹锺
山寺，投老归欤奇此生。”坡在儋耳作诗曰：“平生万事
足，所欠惟一死。岂可与世俗论哉！”予尝与客论至此，
而客不然。予论予《作诗自志》，其略曰：“东坡醉墨浩琳
琅，千首空馀万丈光。雪里芭蕉失寒暑，眼中骐骥略
元黄”云云。